Nhar il-Ħadd li għadda fil-Gran Premju tal-Ġermanja Nico Rosberg esperjenza disfatta simili għal dik li kellu fl-Ungerija hekk kif reġà spiċċa wara Lewis Hamilton minkejja li beda t-tellieqa quddiemu. B'hekk il-Ġermaniż tal-Mercedes issa qiegħed dsatax-il punt wara l-Brittaniku fil-klassifika tas-sewwieqa. Jarmi l-vantaġġ Rosberg kellu tluq ħażin ferm li f'temp ta' ftit metri rrelegah fir-raba' post wara Hamilton u ż-żewġ Red Bulls. Fit-tieni dawra huwa pprova jaħtaf it-tielet post minn idejn Ricciardo imma l-Awstraljan irnexxielu jiddefendi ruħu tajjeb fuq medda ta' tliet kurvi. Il-Williams dehru li se jbatu fuq dan it-traċċat u l-affarijiet komplew jikkumplikaw ruħhom għal Felipe Massa meta kuntatt ma' Jolyon Palmer għamillu ħsara fis-suspensjonijiet li eventwalment ġegħlitu jabbanduna t-tellieqa f'dawra 36. L-ewwel rawnd ta' pit stops ma affettwatx pożizzjonijiet ta' quddiem. Madankollu, id-deċiżjoni tal-Ferrari li jdaħħlu lil Sebastian Vettel fil-pits qabel Kimi Raikkonen ippermettiet lill-Ġermaniż jaqbeż lill-kollega tiegħu biex ħadlu l-ħames post. L-affarijiet ikkumplikaw ruħhom aktar għall-Finlandiż hekk kif il-waqfa tiegħu damet ħafna u wasslitu biex joħroġ fis-seba' post wara Romain Grosjean. Fortunatement għalih il-vettura tiegħu offrietlu l-pass neċessarju biex jaqbeż lill-Franċiż fi żmien qasir. Deċiżjoni kontroversjali F'din il-fażi tat-tellieqa Rosberg beda jagħmel li jista' biex juża' l-qabda tas-Supersofts biex jagħlaq id-distakk li kellu minn ma' Ricciardo, li kien qiegħed idur bis-Softs. Barra minn hekk, il-pass tal-Awstraljan kien xi ftit konservattiv hekk kif ir-Red Bull talbuh jieħu ħsieb ir-roti. Madankollu, il-Ġermaniż tal-Mercedes ma rnexxielux jaqbeż lill-avversarju dirett tiegħu sat-tieni rawnd ta' pit stops. Kemm Verstappen, kif ukoll Rosberg kellhom waqfa tajba. Għall-ewwel deher li l-Olandiż kien se jirnexxielu jżomm postu quddiem il-Ġermaniż. Però, Rosberg għamel daħla aggressiva li għenitu jpoġġi lis-Silver Arrow tiegħu quddiem ir-Red Bull. Fil-fehma ta' Verstappen dan l-intervent kien goff iżżejjed, konklużjoni stramba li qablu magħha l-istewards taċ-ċirkwit li taw penalità ta' ħames sekondi lil Rosberg. F'dawra erbgħin Ricciardo qabeż lil Verstappen mingħajr wisq problemi hekk kif kellu pass ferm aktar veloċi minn tal-kollega tiegħu. Fit-tielet u l-aħħar rawnd ta' waqfiet Rosberg skonta l-penalità tiegħu li, kif mistenni, poġġietu lura ferm lura mir-Red Bulls però b'vantaġġ komdu fuq iż-żewġ Ferraristi. Il-pożizzjonijiet baqgħu stabbli fl-aħħar fażi tat-tellieqa, riżultat li mhux biss kabbar id-distakk ta' Hamilton fil-quċċata tal-klassifika tas-sewwwieqa, imma qabbeż lir-Red Bulls quddiem il-Ferrari fil-klassifika tal-kostrutturi.